google/wiki40b huggingface dataset:
עיסא מאנדי

קריירת מועדונים

מאנדי נולד בשאלון-אן-שמפאן שבצרפת וגדל במחלקת הנוער של סטאד ריימס, בה החל לשחק בגיל 8. ב-20 באוגוסט 2010 ערך מאנדי את הופעת הבכורה שלו בקבוצה הבוגרת של המועדון, כששיחק 80 דקות בהפסד 2-1 ללה הבר במסגרת המחזור הרביעי בליגת המשנה הצרפתית.
לקראת עונת 2016/2017 עבר מאנדי לריאל בטיס מליגת העל הספרדית.

קריירה בינלאומית

מאנדי היה רשאי לשחק בנבחרת צרפת, אך בחר לשחק בנבחרת אלג'יריה. ב-5 במרץ 2014 ערך את הופעת הבכורה שלו בנבחרת, כששיחק 90 דקות בניצחון 2-0 על נבחרת סלובניה במשחק ידידות. הוא היה חלק מסגל נבחרת אלג'יריה למונדיאל 2014 ולגביע אפריקה לאומות 2015. ב-29 במרץ 2016 הבקיע מאנדי את שער הבכורה שלו בנבחרת, שער בדקה ה-62 בתיקו 3-3 נגד נבחרת אתיופיה במסגרת מוקדמות גביע אפריקה לאומות 2017.
הקולוסיאום של הונג קונג

מתקנים

המבנה כולל את הזירה הגדולה ומספר חדרי כנסים.

הזירה

במרכז הזירה משטח בטון רבוע שאורך צלע המגרש שלו 41 מטרים. 
גובה התקרה מעל רצפת הבטון - 23 מטרים.
רצפת הבטון של הזירה מכוסה לעיתים בריצוף עץ, גומי או כיסוי אחר על מנת לאפשר פעיליות ספורט כגון: קטרגל, בדמינטון, כדורסל, כדורעף וגם החלקה על הקרח.
יתר על כן, הרצפה יכולה להחזיק משא של עד 1,800 ק"ג/מ'² אשר יכול לתמוך בבמות, פלטפורמות וציוד קול ציוד במהלך קונצרטים והופעות.
מסכים גדולים ומערכת הקרנה מציגים את המתרחש במגרש כך שהקהל יושב במושבים הגבוהים של האצטדיון יכול לראות את המתרחש.

חדרי הכנסים

בקוליסאום יש אולמות לקיום כנסים ואירועים. האולם הראשי משמש לאירועי פתיחה, והחדרים השונים להרצאות ופגישות שונות..

שימושים

שמו הרשמי של המתקן בסינית הוא "ספורט ארנה", אולם המתחם משמש גם להופעות של זמרים פופולריים (בשנת 2001 נערך בו קונצרט של להקת הפופ וסטלייף), וכן האוניברסיטאות של הונג קונג שוכרות אותו לטקסי הסיום של תלמידים. וכן משמש המתחם להחלקה על הקרח.

משחקי מזרח אסיה 2009

הקולוסיאום היה אחד מחמשת האולמות שאירחו את משחקי מזרח אסיה שנערכו בהונג קונג ב-2009.
אלג'יבה

תכונות

אלג'יבה נראה לעין ככוכב צהוב עם בהירות מדרגה 2, אך כבר בטלסקופ חובבים קל לראות שמדובר בכוכב כפול שלכוכב הבהיר מבין השניים - אלג'יבה A, צבע כתום ולעמום יותר - אלג'יבה B, צבע צהוב. המערכת נמצאת במרחק של 126 שנות אור וזוג הכוכבים מקיפים זה את זה במסלול אליפטי מאוד כך שהמרחק ביניהם נע בין 15 יחידות אסטרונומיות ל-180 יחידות אסטרונומיות וזמן ההקפה אורך כ-620 שנים.
המערכת נעה במהירות של 71 ק"מ לשנייה ביחס למערכת השמש, מהירות גבוהה מאוד בהשוואה לכוכבים אחרים סביב השמש.
במרחק זוויתי של כ-6 דקות קשת ניתן להבחין באמצעות טלסקופ בשני כוכבים עמומים עם דרגת בהירות סביב 10. לא ידוע האם מי מהם קשור כבידתית למערכת, אבל אם כן, הוא מקיף את הזוג הבהיר במרחק של לפחות 14,000 יחידות אסטרונומיות ובזמן הקפה של לפחות מיליון שנים.

תכונות אלג'יבה A

אלג'יבה A הוא ענק כתום שסיים את שלב היתוך המימן בליבתו שהפכה ברובה להליום. תהליך ההיתוך עבר לשכבות חיצוניות יותר והביא להתנפחות הכוכב לרדיוס של כ-23 פעמים רדיוס השמש ולירידת טמפרטורת פני השטח שלו לכ-4,400 קלווין. הכוכב פולט קרינה בעוצמה של פי 150 מעוצמת ההארה של השמש באור נראה ופי 180 בתוספת הקרינה בתחום התת-אדום.

תכונות אלג'יבה B

אלג'יבה B הוא ענק צהוב שעובר תהליך התנפחות והתקררות דומה לשל אלג'יבה A. רדיוסו כ-10 פעמים רדיוס השמש וטמפרטורת פני השטח שלו כ-4,900 קלווין. הוא מאיר בעוצמה גדולה פי 50 מעוצמת ההארה של השמש.
פאל שמיט

ביוגרפיה

שמיט היה סייף מוצלח בנעוריו. הוא זכה פעמיים ברציפות במדליית זהב בתחרות דקר קבוצתי במשחקים האולימפיים, במקסיקו סיטי 1968 ובמינכן 1972. 
את דרכו הפוליטית התחיל בשנת 1990 בתור שגריר. הוא כיהן כסגן נשיא הפרלמנט האירופי בשנים 2010-2009, ולאחר מכן כיהן תקופה קצרה כיושב ראש האספה הלאומית של הונגריה. באותה שנה נבחר שמיט לנשיאות הונגריה והושבע לתפקיד ב-6 באוגוסט 2010.

שערוריית העתקת עבודת הדוקטורט

ב-11 בינואר 2012 פרסם שבועון כלכלי פוליטי הונגרי (HVG) ששמיט העתיק את עבודת הדוקטורט שלו. ב-29 במרץ אותה שנה בוטל תוארו האקדמי, לאחר שהתברר כי העובדות הינן נכונות. גם הוועד האולימפי הבינלאומי ביקש לקבל את המידע ודוברו מסר שהחומר ילמד ומסקנות יופקו. מספר ימים אחר כך, ב-2 באפריל, הוא התפטר מתפקיד הנשיא.
חיים כהן (שף)

ביוגרפיה

כהן נולד, גדל והתחנך בשכונת קריית שלום בתל אביב, למשפחה יוצאת כורדיסטן; אביו אליעזר מקהילת נאש דידן, ואמו מרים ממשפחה אורפלית מטורקיה.
בגיל שבע עשרה החל כהן לעבוד במסעדת "תל אביב הקטנה" בעקבות מודעת דרושים לעוזרי מלצרים. לאחר מכן עבד במסעדת "הקיוסק", אצל שאול אברון בנווה צדק, שם נחשף למטבח צרפתי עממי כמו רוסטביף ופואה גרה, התאהב בו והחליט לפתוח מסעדה משלו. לאחר מכן עבד כשלוש שנים במסעדת "אפרופו" בתפקיד של ברמן ומנהל המטבח.
כהן התמחה בצרפת אצל השף רוז'ה ורז'ה, שהיה בעל מסעדה המעוטרת ב-3 כוכבי מישלן. לאחר התמחותו במהלך השנים פיתח כהן מטבח ייחודי המשלב מוצרים מקומיים ים-תיכוניים במנות צרפתיות מה שמכונה "פיוז'ן", בהן משתמש בין היתר ברכיבים אירופאים ואסייתים בהכנת מנות מקומיות.
בשנת 1985 פתח ביחד עם אירית שנקר (אותה פגש כאשר עבדו יחדיו במסעדת "אפרופו") את מסעדת "קרן" ברחוב אבן גבירול בתל אביב והוא בן 24 בלבד (לאחר מספר שנים פתח עם אירית שנקר מסעדה נוספת בשם "דיקסי" ואליה נוספה מסעדה ששמה "פילדלפיה"). בתחילה הייתה "קרן" מסעדה צרפתית קלאסית והגישה מנות צרפתיות פשוטות אך משובחות. המסעדה צברה לאט ובהדרגה קהל לקוחות קבוע שכמה לאוכל צרפתי אמיתי בישראל ולאחר מספר שנים עברה המסעדה למבנה היסטורי במושבה האמריקאית ביפו, בפינת הרחובות אילת ואורבך. שם שכנה עד שנסגרה בשנת 2002.
ממסעדת קרן יצאו רבים מגדולי השפים הישראלים כמו למשל גולן גורפינקל (מסעדת "דלאל") והשפים תמר בליי ועזרא קדם שהקימו את מסעדת "ארקדיה" בירושלים.
הפופולריות של כהן צברה תאוצה ובשנת 1999 החל להגיש את תוכנית הבישול, "שום, פלפל ושמן זית", בצוותא עם אור ישראלי (מאוחר יותר החל להגיש באופן עצמאי) במקומם של גיל חובב ואיילת לטוביץ'. הסדרה שודרה עד שנת 2017 בערוץ הראשון, וכן בעבר בשידורים חוזרים בערוץ 33 עד סגירת רשות השידור.
כמו כן מייעץ כהן למסעדות, בארץ וברחבי העולם (למשל ל"מסעדת טאבון" בניו יורק, למסעדה ב"קלאב הוטל לוטראקי יוון" באתונה, ל"מסעדת איזדורה" בראשון לציון ול"מסעדת הדוכסית" באמסטרדאם).
כהן הוציא לאור ספרי בישול. ב-2006 העלה כהן, בשיתוף עם ד"ר אלי לנדאו, אתר web 2.0 בשם "מבשלים", אתר קהילות המבוסס בעיקר על תכנים של גולשים ומוקדש לעולם המתכונים והקולינריה.
בשנת 2007 השתתף כהן בהקמת מסעדת "DECA" אשר בתל אביב, ושם הוא שימש כשף יועץ בדיאלוג עם השף יניב כספי.
בשנת 2008 קנה את חלקה של שותפתו אירית שנקר, במסעדת "דיקסי", והפך לבעלים הבלעדי של המקום. בשנת 2011 פתח סניף נוסף של המסעדה "דיקסי אקספרס" בראשון לציון בשותפות עם הכדורסלן שארונאס יאסיקביצ'יוס.
בשנת 2010 החל להגיש את תוכנית הבישול והמוזיקה, "מועדון ארוחת הערב", בשיתוף עם הזמרת מארינה בלומין, המשודרת בערוץ 2. באותה שנה החל גם להגיש את התוכניות, "רישיון ליהנות", על קולינריה ומוטוריקה יחד עם המנחה אלי אילדיס ואת "מאסטר שף", לצד אייל שני, מיכל אנסקי ורפי אדר, שאף הן משודרות ב"ערוץ 2", ב"שידורי קשת".
בשנת 2011 החל להגיש את תוכנית הבישול, "מבשלים ביחד", בשיתוף עם השף אייל שני, המשודרת בערוץ 2. באותה השנה הגיש גם את העונה השנייה של התוכנית, "מאסטר שף", לצידם של השף אייל שני, מיכל אנסקי והשף יונתן רושפלד.
בנובמבר 2011 פתח השף כהן את מסעדת "יפו תל אביב" ביחד עם ד"ר אלי לנדאו ברחוב יגאל אלון שבתל אביב.
ב-2017 זכתה מסעדת "הדוכסית" במלון W באמסטרדם אשר כהן משמש בה כיועץ קולינרי בכוכב מישלן.
בשנת 2018 החל להנחות ולשפוט בתוכנית הריאליטי, "MKR המטבח המנצח", בשיתוף עם המסעדנית רותי ברודו, המשודרת בערוץ קשת 12.

חיים פרטיים

כהן נשוי לסיגל, עורכת דין במקצועה, המנהלת כיום את עסקיו. לזוג שלושה ילדים והם מתגוררים בסביון.
כריסטופר אוקרמן

קריירה

ב-1999 לוהק אוקרמן לטלנובלת הילדים "העיתון של דניאלה". בשנת 2000 הוא לוהק לטלנובלה "חברים לנצח". בשנת 2001 הוא כתב את שיר הנושא של הטלנובלה "הרפתקאות בזמן". בשנת 2004 כתב כמה פרקים של הטלנובלה "אמי הילדה עם הילקוט הכחול". באותה שנה הוא לוהק לטלנובלה "REBELDE", הגרסה המקסיקנית של הטלנובלה הארגנטינאית המורדים, בתפקיד דייגו בוסטמנטה.
בעקבות ההצלחה של המורדים, בשנת 2007, הופץ Televisa RBD: "לה פמילייה". הסיטקום התבסס על חייהם הבדיוניים של חברי "RBD". הדמויות בסיטקום לא התבססו על הדמויות של הלהקה, אך דומות לאישיות האמיתית של השחקנים. הסיטקום רץ מה-14 במרץ 2007 - 13 ביוני 2007, וכלל כ-13 פרקים.
כיום מככב אוקרמן בסדרת מסתורין ומדע בדיוני "קדברה", המופקת באמריקה הלטינית, על ידי Fox.Which, ומצולמת בקולומביה במלון "מג'סטיק".

מוזיקה

בעקבות הצלחת המורדים, השיקה "RBD" עד כה 9 אלבומי אולפן בספרדית, פורטוגזית ואנגלית. הם מכרו מעל 15 מיליון אלבומים ברחבי העולם, וערכו סיבוב הופעות ברחבי מקסיקו, דרום אמריקה, סרביה, רומניה, ארצות הברית וספרד.
ב -15 באוגוסט 2008, "RBD" פרסמה הודעה כי הם החליטו להיפרד. הם יצאו לסיור האחרון, "Gira Del Adios", סיור עולמי שהסתיים בתחילת 2009.
בחודש מרץ 2009, הופץ הסינגל "להאיר את ליל העולם" של אוקרמן בהפקת רודי מאיה. ב-2010, הוציא אוקרמן סינגל שני בשם "Vivir Soñando". שני הסינגלים הם מתוך אלבום בכורה אשר עתיד לצאת בסוף 2010. אוקרמן ביקר במספר מדינות, כולל ברזיל, ספרד וישראל לצורך הקלטת האלבום.

חיים אישיים

אוקרמן גולש בסקייטבורד, וזכה בתחרויות ארציות שונות.
היה בינו ובין הקולגה שלו אנהי רומן קצר במהלך צילומי "RBD", אך הם נפרדו לאחר 8 חודשים.
ליפצק (מחוז)

דמוגרפיה

הרוסים מהווים כ-96% מאוכלוסיית המחוז. בנוסף לכך, ניתן לציין את האוקראינים (כ-1%). אוכלוסיית ליפצק מונה כ-500 אלף תושבים.
כ-65% מתושבי המחוז מתגוררים בערים.

כלכלה

בשטח המחוז נמצא מפעל פלדה מהגדולים ברוסיה.
דיידו

ביוגרפיה

דיידו נולדה בלונדון תחת השם פלוריאן קלוד דה בונוואל ארמסטרונג ביום חג המולד. אמה הייתה משוררת אנגלייה ואביה היה מוציא לאור אירי. אחיה הוא רולו ארמסטרונג, חבר להקת פיית'לס. בגיל 6 החלה ללמוד בבית ספר גילדהול למוזיקה ודרמה בו למדה לנגן על פסנתר, חלילית וכינור. בשנים שלאחר מכן למדה גם לנגן על גיטרה. בנוסף למדה משפטים באוניברסיטה של לונדון, אולם לא השלימה את התואר. 
ב-1995 הקליטה את האלבום Odds & Ends, אותו שלחה לחברת תקליטים בשם "Nettwerk". היא הוחתמה על חוזה הקלטות רק לאחר שמנהלי החברה התרשמו משיתוף הפעולה של דיידו עם להקת פיית'לס (שותפה לכתיבת שירי הלהקה, כמו גם תורמת קולות רקע). שבעקבותיו גם הוחתמה לחברת התקליטים האמריקנית "Arista Records" (חברת בת של "BMG"), שהוציאה את אלבומה הראשון לחנויות התקליטים. האלבום, ששמו "No Angel", יצא לחנויות התקליטים בארצות הברית ב- 1 ביוני 1999, לאחר מסע יחצנות ממושך של האלבום, הכלל הופעות רבות של דיידו. הסינגל הראשון מתוך האלבום, "Here with Me", הפך להיות שיר הנושא של סדרת הטלוויזיה "רוזוול". בנוסף, שירה "Thank You" הופיעה בפסקול הסרט "דלתות מסתובבות" משנת 1998.
הפריצה של דיידו הגיעה בעקבות שיתוף הפעולה עם הראפר אמינם, בשירו "Stan", בו נמצאת דגימה של דיידו שרה את הבית הראשון בשיר "Thank You". הסינגל הגיע למקום הראשון במצעד הבריטי בדצמבר 2000, דבר אשר הזניק את מכירות אלבומה בבריטניה וברחבי העולם. דיידו אף הופיעה בקליפ של השיר, בתפקיד חברתו של סטן. האלבום "No Angel" נמכר ברחבי העולם במעל 21 מיליון עותקים, וזיכה אותה בשני פרסי המוזיקה הבריטית: הזמרת הבריטית והאלבום הבריטי. דיידו לא הייתה מועמדת לקטגוריית תגלית השנה, זאת משום שקיבלה מועמדות בקטגורייה זו שנה קודם לכן.
בספטמבר 2003 הוציאה דיידו את הלהיט "White Flag", שזכה להצלחה עולמית, בין השאר גם בישראל, בו אף הגיע למקום הראשון במצעד הלהיטים השנתי של גלגלצ לשנת 2003. היה זה הסינגל הראשון מתוך אלבומה השני, שנקרא "Life for Rent". אלבום זה הפך לאחד האלבומים שנמכרו הכי מהר בהיסטוריה: בבריטניה נמכר האלבום ביומו הראשון בחנויות ב-152,000 עותקים, ובשבוע הראשון נמכר ב-400,000 עותקים. בנוסף הגיע האלבום למקום הראשון בעוד 11 מדינות. בסך הכול נמכר האלבום בכ-12 מיליון עותקים. על אלבומה זה זכתה בשני פרסי המוזיקה הבריטית נוספים: הזמרת הבריטית והסינגל הבריטי - "White Flag", וכמו כן קיבלה מועמדות לפרס הגראמי על השיר. 
ביולי 2005 השתתפה דיידו בקונצרט הרוק הבינלאומי "לייב 8", בו קיימה שלוש הופעות בשלושה מקומות שונים. 
ב-17 בנובמבר 2008 הוציאה דיידו אלבום שלישי הנקרא "Safe Trip Home", לאחר תקופה של כמה שנים שלא עסקה במוזיקה. האלבום הוקלט בלוס אנג'לס ובלונדון והופק על ידי ג'ון בריון. באלבום ישנם שיתופי פעולה עם בריאן אינו (בשיר Grafton Street) ועם הגיטריסט והדיג'יי Citizen Cope (בשיר Burning Love).
ב-8 בנובמבר 2012 הודיעה דיידו על סיום העבודה על אלבומה החדש Girl Who Got Away. במקביל חברת סוני הודיעה כי האלבום יצא ב-4 במרץ, 2013. ב-5 במרץ האלבום הגיע לראש מצעדי המכירות באייטונז.
במאי 2018 חתמה דיידו עם חברת ברטלסמן מיוזיק גרופ על הוצאת אלבום חמישי בתחילת 2019. בין השותפים ליצירת האלבום יהיו אחיה רולו ארמסטרונג, בריאן אינו וראיין לאודר.
ב-4 במרץ 2019 הוציאה את אלבומה החמישי Still on My Mind שנכתב והוקלט באנגליה בשיתוף עם אחיה רולו ארמסטרונג.

חייה האישים

בצאת אלבומה השלישי, ערכה דיידו תחרות לבמאים מכל העולם. ב-2010 נישאה דיידו בחתונה פרטית לרואהן גבין שביים את הסרטון הנבחר ל"שמיים צפוניים". סטנלי, בנם הראשון נולד ביולי, 2011
RoBattle

RoBattle, הוא רובוט מודולרי צבאי שפותח על ידי התעשייה האווירית לישראל.
הוא נועד לבצע משימות מסוימות שאחרת ייעשו על ידי חיילים רגליים, כגון הגנת שיירה, סיור חמוש ואחרים. הוא נע על שישה גלגלים, אבל ניתן להחליפם בזחל. הרובוט מסוגל לחצות שטח מחוספס ולעבור מכשולים כגון קירות נמוכים. המודולריות של RoBattle מאפשרת לחבר לו זרועות רובוטיות שונות, מכ"ם, ומערכות נשק המאפשרות לו להיות מותאם למשימה אותה הוא צריך לבצע. ככזה, מערכות רגישות של Robattle הם בעלות יתירות כדי לאפשר לו לפעול גם לאחר שספג נזק.
RoBattle שוקל 7 טונות ויש לו יכולת לשאת עד 3 טון. זה מתקשר באמצעות 4G טכנולוגיה סלולרית (LTE).
לאו גייר פון שוופנבורג

קריירה מוקדמת

פון שוופנבורג נולד למשפחת אצולה ב-2 במרץ 1886 בפוטסדאם, כבן לקולונל בחיל הפרשים של וירטמברג. הוא התגייס לצבא הגרמני הקיסרי ב-1904, ושירת ברגימנט הדרגונים ה-26 (וירטמברג ה-2), ובין השנים 1911–1914 למד באקדמיה הצבאית בברלין. במלחמת העולם הראשונה נלחם כקצין פרשים בחזיתות השונות, וסיים אותה בדרגת ריטמייסטר (סרן).
לאחר המלחמה הצטרף פון שוופנבורג לשורות הרייכסווהר ומילא בו תפקידי פיקוד ומטה, וב-1932 הועלה לדרגת אוברסט. בין השנים 1933–1937 כיהן פון שוופנבורג כנספח צבאי בבריטניה, בלגיה והולנד, וב-1935 הועלה לדרגת גנרל מיור. בזמן המשבר בחבל הריין הזהיר פון שוופנבורג מפני ההרפתקנות של היטלר ושלא לזלזל בכוח הבריטי, ועל כך קיבל נזיפה משר המלחמה ורנר פון בלומברג. ב-1937 מונה פון שוופנבורג למפקד דיוויזיית הפאנצר ה-3, והועלה לדרגת גנרל לוטננט.

מלחמת העולם השנייה

עם פרוץ המלחמה היה פון שוופנבורג מפקד דיוויזיית הפאנצר ה-3, ולחם עימה במערכה בפולין, כחלק מהקורפוס ה-19, במסגרת הארמייה הרביעית. ב-7 באוקטובר 1939 פרש פון שוופנבורג מתפקידו עקב מחלה, ולאחר החלמתו מונה ב-15 בפברואר 1940 למפקד הקורפוס ה-24, וב-1 באפריל 1940 הועלה לדרגת גנרל חיל הפרשים (שהומרה ב-1941 לדרגת גנרל חיל השריון).
במהלך המערכה על צרפת לחם פון שוופנבורג עם הקורפוס שבפיקודו כחלק מהארמייה הראשונה במסגרת קבוצת ארמיות C, ולאחר מכן פיקד על הסבת הקורפוס לקורפוס ממונע.
במבצע ברברוסה פעל הקורפוס שבפיקודו במסגרת קבוצת הפאנצר השנייה כחלק מקבוצת ארמיות מרכז, ונטל חלק בקרבות ביאליסטוק-מינסק וסמולנסק, ולאחר מכן השתתף בקרב על מוסקבה.
ב-21 ביוני 1942 מונה פון שוופנבורג למפקד קורפוס הפאנצר ה-3, וב-20 ביולי 1942 מונה פון שוופנבורג למפקד קורפוס הפאנצר ה-40, ופיקד עליו במהלך הקרב על קווקז. בתחילת 1943 לאחר תקופת המתנה בעתודת המילואים, מונה פון שוופנבורג לסגן מפקד קורפוס הפאנצר ה-76 בצרפת, ובקיץ 1943 מונה למפקד קורפוס המילואים ה-58.
ב-24 בינואר 1944 הוטל על פון שוופנבורג להקים את קבוצת הפאנצר מערב - עתודה אסטרטגית של החזית המערבית שכללה 10 דיוויזיות פאנצר ופאנצרגרנדיר, והוצבה באזור פריז. פון שוופנבורג פיקד על קבוצת הפאנצר בשלב הראשון של הפלישה לנורמנדי, אך הודח ב-5 ביולי 1944 בעקבות כשלונו בבלימת כוחות בעלות הברית. באוגוסט 1944 מונה פון שוופנבורג למפקח הכללי על כוחות השריון, ושימש בתפקיד זה עד סיום המלחמה. במאי 1945 נפל פון שוופנבורג בשבי האמריקאי.

לאחר המלחמה

פון שוופנבורג שוחרר מהשבי ב-1947. לאחר שחרורו כתב ספר אוטוביוגרפי, ולאחר מכן שימש כיועץ לבונדסוור. פון שוופנבורג התגורר באירשנהאוזן ליד מינכן, עד למותו ב-27 בינואר 1964.

משפחתו

בתו בלאנש פון שוופנבורג הייתה נשואה לקורט כריסטוף פון פפויל, שהיה הלורד האחרון של יאהנספלד ושימש כחבר במועצת אירופה.
פופוליזם

פּוֹפּוּליזם (בעברית, על פי הצעת האקדמיה: הֲמוֹנָאוּת) היא סגנון בפוליטיקה, הפונה אל הציבור הרחב של פשוטי העם לגיוס תמיכה ואהדה מבין שורותיו, תוך שימוש במסרים פשוטים וקליטים. הפופוליזם מכוון את מסריו לדאגותיו החברתיות והכלכליות של הציבור, ונוטה להציע פתרונות קסם לבעיות הרות גורל. 
מקור המונח פופוליזם הוא במילה הלטינית populus, שמשמעותה 'ציבור' או 'עם'.
הפופוליזם הוא אנטי-תזה לאליטיזם, הפונה אל האליטות מתוך הנחה שהן מקור הכוח או שהציבור הרחב אינו מתוחכם דיו להבין את המסרים ולהשפיע. פופוליזם פועל לשכנע את הציבור כי יש להוציא את השליטה מידי האליטות ולהעבירה לידי העם, או הציבור כמכלול. פופוליסטים שונים, כגון המפלגה הפופוליסטית שפרחה בארצות הברית בשנות ה-90 של המאה ה-19, הבטיחו "לעמוד נגד התאגידים" ו"להעמיד את הציבור בראש סדר העדיפויות". 
את הפופוליזם ניתן למצוא הן במשטרים דיקטטוריים (שם הוא נועד לגייס תמיכה לעריץ), והן במשטרים דמוקרטיים (שם הוא נועד לקדם מועמדים לבחירות). כמו כן, הוא אינו מוגבל לימין או לשמאל, וניתן למצוא בו שימוש לכל רוחב הקשת הפוליטית, כולל במרכז.
הפופוליזם נחשב לסגנון רטורי לגיטימי ונפוץ במהלך ההיסטוריה. ספרטקוס, העבד המורד, יכול להיחשב לפופוליסט מפורסם, שהנהיג את מרד העבדים כנגד השליטים של רומא העתיקה. כמו כן, המהפכה הצרפתית, אף על פי שהונהגה על ידי הצמרת האינטלקטואלית האמידה, גם כן יכולה להיחשב כמהלך פופוליסטי שננקט כנגד האליטה המובילה למען החברה המקופחת. גם אברהם לינקולן, אף על פי שלא היה פופוליסט, יכול היה להשתוות אל הפופוליסטים האחרים כאשר הבטיח את "שלטון העם, על ידי העם, למען העם" בנאום גטיסברג המפורסם. 
גם פוליטיקאים דמוקרטיים רבים בני זמננו עושים שימוש רחב בפופוליזם – אם כי לרוב אינם אוהבים את תיוגם כפופוליסטים, היות שמתלווה אליו קונוטציה של הערכה נמוכה של איכות מסריהם.
אופוריה

אופוריה הנגרמת כתוצאה מפעילות ספורטיבית

רצים יכולים לחוות תחושה של אופוריה. באמצעות שימוש בסורק PET ושאלון מצב רוח, מחקר אחד הראה כי רצים הפגינו רמות גבוהות של אנדרופינים אשר נקשרו לרצפטורים אופיואידים במספר אזורים במוח, בעיקר באזורים הקדמיים המעורבים עם רגשות חיוביים. מניתוח המחקר עלה כי רמת האופוריה הסובייקטיבית של רץ בודד התכתבה ישירות עם רמת פעילות האנדרופינים שהתרחשה בתוך המוח. יחד עם זאת, לא הוכח במחקר זה כי שחרור האנדרופין היה האחראי הבלעדי לחווית אופוריה בקרב רצים, אך זה הוכר כגורם תורם משמעותי לתחושת אופוריה. למעשה, אנדרופינים משחקים תפקיד במערכת הגמול שעשויה לגרום להתמכרות כימית עקב פעילות גופנית עקבית.

אופוריה הנגרמת ממוזיקה

אופורית מוזיקה היא מצב של אופוריה אליו אדם מגיע בזמן שמיעת מוזיקה. למעשה, המוזיקה מובילה את האדם למצב של טרנס; תחושת ריחוף או סיבוב. האדם עשוי לראות או אף להרגיש קול. בנוסף, תחושת אופוריה זו יכולה להוביל לדחף בלתי נשלט לרקוד. ידוע כי תחושה מסוג זה יכולה להיגרם כתוצאה משימוש בקנאביס, אקסטזי ושאר הסמים הפסיכואקטיביים. חוקרים בתחום טוענים כי ניתן להציג מצב אופורי זה על ידי שימוש בהקלטה של גלי המוח שהתקבלו באמצעות סורק EEG.
מליסה

תיאור הסוג

זהו סוג המונה כשבעה מינים, שתפוצתם הטבעית באזור המזרח התיכון. מקור השם "מליסה" במילה הלטינית meli, שפירושה דבש, שכן פרחי הצמח מושכים דבורי דבש, בדומה לפרחים של שאר בני משפחת השפתניים. מכאן גם נגזר שמו הערבי של הצמח – "חשישת א (ל)-נחל" (حشيشة النحل, מילולית: "צמח הדבורים").
מיני סוג זה הם עשבוניים רב-שנתיים, להם ריח עדין. הצמחים בעלי עלים נגדיים, כאופייני למשפחה. העלים בסוג זה משוננים. הפרח הוא דו-שפתני אופייני, בולט מהגביע. צבע הפרח לבן עד לילך. בשונה משאר פרחי השפתניים, הפרחים הם בעלי עוקצים ארוכים יחסית.

מליסה רפואית כצמח בר בארץ-ישראל

המין היחיד הגדל בר בארץ הוא מליסה רפואית. גובהו הוא עד מטר אחד, אך לרוב הצמח נמוך יותר. עלי הצמח מחוספסים, שעירים במקצת. הפרח קטן, הפריחה חלה בסוף האביב ובקיץ.
בארץ ישראל הצמח גדל בר בחבל הים תיכוני בשני בתי גידול שונים: האחד- מקומות לחים ובוציים, ושולי נחלים רדודים. השני- מקומות מוצלים תחת חורש ים תיכוני בוגר.
מעלי המליסה הרפואית הגדלה בר נודף ריח נעים, אך הוא חלש בהשוואה לזנים התרבותיים של המליסה הרפואית.

מליסה רפואית כצמח תבלין ובושם

מליסה רפואית מגודלת כגידול תרבות בשל ריחה הנעים והשימושים הרפואיים המיוחסים לה. גידול זה נעשה הן בהיקף מסחרי למטרות ייבוש ויצירת תמצית של הצמח, והן בגינון בקנה מידה קטן, כצמח תבלין המשמש לחליטת תה ולנוי.
התנאים האופטימליים לגידולה הם בתנאי שמש חלקית, במקום המקבל השקיה סדירה.

שימושים רפואיים במליסה

המליסה נחשבת לצמח מרפא חשוב, המיוחסים לו תכונות ריפוי רבות: הסדרת המחזור הנשי, הרגעה, שיפור מצב רוח, מסייע ליתר פעילות של בלוטת התריס, שיפור זיכרון, נוגדת חמצון ועוד. מספר מחקרים מדעיים אקטואליים הוכיחו את יעילותה של המליסה לחלק מהתכונות שמיוחסות לה.
אפיפיט

אֵפִּיפִיט ("צמח אויר", או "צמח על צמח") הוא צורת חיים המתקיימת בעיקר ביער הגשם הטרופי, כאשר צמח אחד גדל על צמח אחר (או על חפץ דומם כלשהו) מבלי להיות טפיל עליו ומבלי לקיים עמו יחסי הדדיות, אלא משתמש בו כמקום לאחיזה בלבד (קומנסליזם).
הצמח הנושא אותו משמש מעין מצע לאפיפיט, אשר שורשיו כלל אינם בקרקע. האפיפיטים קולטים את המים ומינרלי המזון המומסים בהם והחיוניים לגידולם מהאוויר הלח אשר בסביבתם. יש הטוענים שנוכחותם מועילה לעץ היות שהם מקטינים את הלחות סביבם ובכך פוגעים בפטריות מזיקות. האפיפיט מעדיף להתיישב בהסתעפויות של ענפים, שם מצטברים מים וחומרים אורגניים הדרושים למחייתו. השגת האור מפצה על הריחוק מן הקרקע ועל הקושי היחסי בהשגת מים. האפיפיטים קולטים מים במהירות ויש המסוגלים לאגור אותם. שורשיהם נועדו בעיקר לאחיזה בענף ולחלקם יש צורה של שושנת עלים גדולה, שבתוכה מצטברים מי גשמים, והצמח קולט את המים מבסיס העלים. ישנם אפיפיטים ממשפחת הברומליים, שקיבולת המים שלהם בשושנת העלים מגיעה לחמישה ליטרים. במים האלה מתקיימים דו-חיים או חרקים, החיים רק בגומחת שושנת העלים. הפרשותיהם של יצורים אלה ושיירי מזונם הם גם מינרלים חיוניים לאפיפיטים ואלה נקלטים על ידם באמצעות המים.
ביערות הטרופיים גדלים רוב הסחלבים כאפיפיטים. רבים מהם מציגים לראווה פרחים גדולים, עזי צבע ומוזרי צורה.
באזורי אמריקה החמים והלחים והקרובים לחוף הים מצויים מיני קקטוסים אפיפיטיים. הקקטוסים הגדלים ביערות העד כמו אלה של האמאזונאס הם אוהבי חום ולחות בניגוד לדימוי שקקטוסים צומחים רק באזורים צחיחים.
רוב המינים של סוג הצמח ביישנית גדלים כאפיפיטים ביערות דרום-מזרח אסיה. כולם בעלי ענפים משתלשלים כלפי מטה. יש שאפילו ינבטו זרעי דקלים בינות לגזעי עצים וייתקיימו זמן מה כאפיפיטים, אם כי אין הם מסוגלים להגיע לממדיהם הטבעיים ולכן אינם נחשבים ככאלה.
האפיפיטים יוצרים תנאים ייחודיים למגוון רב של בעלי חיים, ולכן השפעתם ביער הגשם הטרופי גדולה למדי.
יסמין אקרם

ביוגרפיה

אקרם נולדה בעיר שארג'ה שבאיחוד האמירויות הערביות. משפחתה התיישבה בדרוהדה שבאירלנד כשהייתה בת 18 חודשים. אביה הוא במקור מפקיסטן, ואמה מונה היא מדרוהדה. יש לה אחות בשם מסומה.
מגיל 14 השתתפה בהופעות של תיאטרון קליפו ופיקצ'ר קומפני. אקרם למדה משחק באקדמיה המלכותית לאמנות הדרמה.
אחרי סיום הלימודים בבית הספר למשחק החלה אקרם לכתוב מערכונים קומיים עבור ה-BBC וערוץ 4, והנחתה תוכניות ברדיו של ה-BBC.
המחזה הראשון שלה "10 Dates with Mad Mary" הוא מונולוג אודות המאבק של אישה צעירה שהשתחררה מבית סוהר. המחזה הוצג ב-2010 ב-Project Arts Centre באירלנד. ב-2016 עובד לסרט קולנוע בשם "A Date for Mad Mary".
אקרם כותבת ומופיעה בקומדיה "פורד ואקרם" יחד עם הקומיקאית הבריטית לואיז פורד. ב-2011 ביים אליסטר מקגוואן את המופע של הצמד בפסטיבל הפרינג' של אדינבורו.
ב-2013 כתבה והגישה את תוכנית הרדיו "Irish Micks and Legends" בערוץ 4 של ה-BBC יחד עם אייסלינג בי, איתה הופיעה לפני כן בתוכנית המערכונים "LOL" של ערוץ 4.
ב-2014 גילמה אקרם את ג'נין הוקינס לצדו של בנדיקט קמברבאץ' בשני פרקים בעונה השלישית של הסדרה "שרלוק". ב-2016 גילמה שוב את הדמות בפרק הספיישל "The Abominable Bride", שהופיעה בשם ג'נין דונלווי.
בדצמבר 2014 הופיעה אקרם כחברת צוות בשעשועון "Never Mind the Buzzcocks".
באוקטובר 2015 השתתפה בשעשועון הרדיו "The News Quiz" ברדיו 4 של ה-BBC.

חיים אישיים

אקרם מתגוררת בלונדון.
רינה שליין

ביוגרפיה

שליין נולדה בתל אביב. היא התגוררה בנוה מונוסון. בשנותיה האחרונות כתבה עשרות סיפורים קצרים בהשראת נכדיה והוציאה לאור ספרונים רבים ואהובים על ידי ילדים רבים.
רבים משיריה וסיפוריה של שליין הופיעו בעיתוני הילדים "דבר לילדים" ו"כולנו". 
בשנת 1997 זכתה שליין בפרס "ע"ש עליזה ברקאי לספרות לילדים" על ספרה "עניין אישי".
כפר הנוער ביכורים

החזון

חזון הכפר הוא פיתוח היצירה התרבותית והחינוך האומנותי בנגב.
כפר הנוער מהווה מרכז חינוך לאמנות ברמה הגבוהה ביותר, מקדם שוויון הזדמנויות בפריפריה ומאפשר במה ייחודית ליוצרים צעירים בדרום. חניכי ומחנכי הכפר הם אזרחים חושבים, פעילים ומשפיעים על סביבתם הן במישור האומנותי והן במישור החברתי.
הכפר פועל לטיפוח מצוינות בתרבות ופיתוח תרבות של מצוינות ובכך מעשיר את קהילת צפון הנגב, וחבל אשכול בפרט. הכפר פונה אל כלל הנוער בישראל ללא הבדלי דת, גזע ומין. הכפר פתוח ומותאם לבעלי מוגבלויות.
התלמידים ייגשו לבחינות בגרות במוזיקה במקצועות הבאים (לפי תוכנית משרד החינוך):
הרמוניה ועיבוד (2 יחידות לימוד), תולדות המוזיקה (2 יח"ל), פיתוח שמיעה (1 יח"ל), רסיטל (5 יח"ל) ועבודת גמר (5 יח"ל, אופציונלית).

השותפים

את הקמת הכפר יזם ד"ר יונתן דקל חן, חבר קיבוץ ניר עוז, מרצה בכיר ויו"ר החוג להיסטוריה של עם ישראל ויהדות זמננו באוניברסיטה העברית.
הכפר מאוגד כעמותה והוא מיזם של החטיבה להתיישבות של ההסתדרות הציונית העולמית יחד עם קרן קיימת לישראל והמועצה האזורית אשכול. למיזם שותפים משרד החינוך, האקדמיה למוסיקה ולמחול בירושלים, ובית ספר למוזיקה רימון.